Imtella' Jannar 25, 2021 Fil-bidu tal-ewwel ġimgħa sħiħa fil-kariga ta' Kummissarju għall-Persuni b'Diżabilita, Samantha Pace Gasan appellat lis-soċjeta' biex ma tiġġudikax u rrimarkat dwar realta' ta' persuni li jgħixu b'diżabilita' li ma tidhirx/ Intervistata fil-programm TVAM, hi appellat għal soċjetà aktar ugwali. Il-Kummissarju l-ġdid għad-Drittijiet tal-Persuni b'Diżabilità, Samantha Pace Gasan, appellat biex is-soċjetà tkun iktar ħanina u ma tiġġudikax speċjalment lill-persuni b'diżabilità li ma tidhirx. "Xi drabi nkunu vera fast biex niġġudikaw. Jien naf anki fuq il-post tax-xogħol. Hemm xi ħadd li jieħu iktar sick eżempju għax għandu kundizzjoni li hekk għandu bżonn. Forsi ma jħobbx jitkellem fuqha imma dik hi r-realtà għax kultant il-kliem iweġġa' wkoll." Samantha Pace Gasan għandha kundizzjoni rari. Sentejn ilu, fl-età ta' 25 sena, għamlet operazzjoni urġenti f'qalbha. Ftit wara nstab li għandha l-marfan syndrome u kawża t'hekk din is-sena għamlet operazzjoni oħra li matulha esperjenzat stroke li wasslet biex tilfet il-vista minn għajnejha l-leminija. "Kont qiegħda l-isptar. Sejra għal xi testijiet u kien hemm anzjana miexja u għal ftit ma waqqajthiex, u ħarset lejja u berqitli u vera ħassejtha għax bdejt ngħid. Jien m'għamilthiex b'ħażen jew biex inwaqqagħha imma jien ovvjament m'għandix tort." Il-Kummissarju qalet li trid soċjetà iktar ugwali li tħares lil hinn mid-diżabilità. "Tippromovi u tħeġġeġ iktar lil min hu kapaċi. Minflok, nindirizzaw il-barrieri, l-istigmas, iċ-challenges li għandna fis-soċjetà biex ovvjament kulħadd jimxi 'l quddiem u jkollna soċjetà ugwali." Hi tkellmet dwar l-importanza fost oħrajn ta' aktar kuxjenza fuq il-post tax-xogħol u għal iktar aċċessibilità fit-toroq speċjalment il-bankini għall-persuni b'diżabilità fiżika.